Kettős választást! - Facebook-válasz Tóth Bertalan szocialista frakcióvezetőhelyettesnek - Heindl Péter blogja
A „kettős választás” koncepció demokratikus...
A „Tiltakozás az internetadó ellen – Pécs” nevű Facebook csoportban beszálltál a pécsi, március 15-i, civil tüntetésen való részvételedről folyó vitába. A civilek iránti elkötelezettséged egy Veled készült interjúval kívánod alátámasztani. (http://www.168ora.hu/itthon/palmai-nincs-cime-142706.html)
Az interjúban viszont azt nyilatkozod: „Nem látom jó megoldásnak megnyerni egy választást, majd helyreállítani egy alkotmánymódosítással a demokratikus kereteket, és újra kitenni egy választási folyamatnak az országot. Jó lenne egy olyan szövetség, amely kormányképes is.”
Közel egy éve ugyanezt írta a pártod elnöke és parlamenti frakcióvezetője, Tóbiás József is: „Nem tartom ugyanakkor kivitelezhetőnek, hogy a Nemzeti Együttműködés Rendszerének a lebontása két lépcsőben történjen, rövid idő alatt kivitelezhetetlennek látom két választás megtartását és lebonyolítását. A 4. Köztársaság kikiáltása, az új alkotmány elfogadása mellett a jogrendszer erőteljes revízióját kell végrehajtani, ez pedig gyors és határozott cselekvést igényel.” (http://www.ekint.org/ekint_files/File/mszp%20v%E1lasza.pdf)
Van még egy érvetek az arányos választási rendszer kialakítása és annak alapján egy mielőbbi szabad és fair választás megtartására irányuló „kettős választás” koncepciója ellen. A 2012-ben, a Fidesz új, aránytalan, a választókat kétpólusú választásra rábírni akaró választási törvényének parlamenti elfogadása utáni hónapokban megalkotott politikai stratégiátokban ez olvasható: „Az MSZP számára minél inkább kétosztatú a politikai verseny, annál jobb. A választók továbbra is képesek és hajlandók Fidesz-MSZP versenyben gondolkodni – de csak akkor, ha mintegy „mesterségesen” teremtjük meg ezt a helyzetet számukra.” (http://www.scribd.com/doc/106074761/Baloldalisag-Remeny-Er%C5%91) Tisztáztátok azt is, hogy itt nem csak az LMP és az akkortájt még pártfüggetlen Milla-tüntetéseken résztvevő többtízezres tömeg szavazatainak „elszipkázásra” gondoltatok a „mesterségesen megteremtett helyzettel”. A szöveget ugyanis kiegészítettétek azzal, hogy „ellentétben a nagypolitikai viták által sugallt helyzettel, a Jobbik szavazóinak nagy része ma a Fideszt jobban elutasítja, mint az MSZP –t.”
Tényleg sok lenne még akár néhány hetet-hónapot is várni egy második választási forduló miatt?!
A probléma nemcsak az, hogy a saját szavazóitok kevesen vannak (ráadásul egyre kevesebben) a Fidesz legyőzéséhez, és hogy a Jobbik pedig nemhogy gyengült volna, hanem erősödött a 2012-es stratégiátok megfogalmazása óta; egészen odáig, hogy ma már az ország második legerősebb pártjává vált. Ennél is nagyobb probléma, hogy a hazai demokraták nem jelentéktelen része – ez a 2014-es választási kudarc során már teljesen nyilvánvalóvá vált – nem akar úgy részt venni a Fidesz leváltásában, hogy a szavazatával a számára szintén elfogadhatatlanul ellenszenves 2010 előttieket juttassa kormányra. Miért? Mert az utóbbiakat is elviselhetetlenül korrupt és a népakaratra fütyülő kormányzatként tapasztalta meg. A Fidesz-világ persze rosszabb a 2010 előttinél. A most kormányzók még a szabadságjogainktól is igyekeznek megfosztani bennünket. Mégis nagyon sokan vannak, akik nem hajlandók az aránytalan választási rendszer kényszere miatt csak a rossz és a még rosszabb között választani. A „mesterséges helyzetteremtés” szándékát máig nagyon érzik a nem-MSZP-s és nem-DK-s választók, amikor olyan összefogásra buzdítjátok őket, amelyik négy éves kormányzásra adandó felhatalmazásra szól. Kilóg a lóláb.
Az egyenrangú partneri együttműködésnek egyetlen útja létezik: Vállalnotok kell, hogy a nem a „2010 előttiekre” szavazni akarók érdekében, velük közösen teremtitek meg az arányos választás rendszer alapján való szavazás lehetőségét! Azt, hogy a Fidesz közös megbuktatása után az arányos választási törvény és más, a demokratikus rend megvalósításához alapvetően fontos alkotmányos jogszabály megalkotását követően, egy gyorsan megszervezett új választáson már ne csak a Ti szavazóitok, de ők is a saját kedvenc pártjaikra szavazhassanak. A Fidesz eltűnése után így válhatnak ők is egyenjogúakká a jelenlegi „nagy (?) pártok” szavazóival. Aztán a rendszerbuktató első választást gyorsan követő második, immár szabad és fair választás után az ő szavazataikra támaszkodva, az ő pártjaik is részt vehetnek majd a következő, négy évre megbízott kormány megalakításáról szóló tárgyalásokon. S ott majd ezek a pártok a saját szavazóiktól kapott felhatalmazás alapján érvényesíthetik a választóik – a mostani „civilek” jelentős részének – akaratát.
A „kettős választás” koncepciója nem új. 2011 óta az asztalon van. (http://nol.hu/belfold/20110712-javaslat_alkotmanykorrekcios_szovetsegre-1132601 ) Igaz, Karácsony Gergely eredeti felvetését még kevesen támogatták. Ruzsa Ferencnek, az ELTE filozófus-indológus docensének, a Kádár-rendszer egyik első, országos hálózat kiépítésére képes független, civil mozgalma, a Dialógus Békecsoport egykori vezetőjének 2012-es, tudományos alaposságú elemzését a koncepcióról sem sokan olvasták el akkoriban. (https://www.academia.edu/1331774/A_k%C3%B6zt%C3%A1rsas%C3%A1g_megment%C3%A9se ) Azóta a helyzet változott. A „civil” (azaz a „nagypártokhoz” nem köthető) véleményformálók közül a „kettős választás” koncepciója mellett az azt korábban is támogató Bokros Lajoson (http://hu.budapestbeacon.com/kiemelt-cikkek/bokros-nem-akarjuk-a-fideszt-es-a-jobbikot-kevesbe-naci-es-inkabb-naci-formajukban-sem-konferencia-a-fidesz-levaltasarol/) kívül az elmúlt egy évben kiállt a Majtényi László vezette Eötvös Károly Intézet (http://www.ekint.org/ekint/ekint.news.page?nodeid=792), Juhász Péter az Együttből (http://www.168ora.hu/itthon/juhasz-peter-civilekkel-helyben-lehet-megverni-fideszt-142390.html), és a Fidesszel már korábban szembefordult közgazdász professzor, Mellár Tamás is (http://444.hu/2016/02/18/mellar-tamas-tudja-hogyan-kell-levaltani-a-fideszt), akiről mostanában mint a liberális konzervatív nagyágyúkat (mások mellett Sólyom Lászlót, Tölgyessy Pétert, Chikán Attilát) összefogó Eötvös József Csoport létrehozásának egyik kezdeményezőjéről írt a sajtó. (http://index.hu/belfold/2016/01/22/orban_populizmusarol_beszelgetett_az_uj_konzervativ_kor_az_eotvos_jozsef_csoport/) Még az MSZP Szolnok megyei szervezete – élén Szekeres Imrével – is támogatásáról biztosította a koncepciót. (http://nepszava.hu/cikk/1081519/1) Tavaly, az internetadó elleni demonstrációval indított tüntetéssorozatot tucatnyi városban szervező harminc civil mozgalom és szervezet közel száz képviselője „DEMOSZ-vándorgyűlések” néven indított el pártfüggetlen tárgyalássorozatot a demokratikus átalakulásról. (http://demosz.com/page.php?4) A második DEMOSZ-vándorgyűlés Békéscsabán határozatot fogadott el a „kettős választás” koncepció megvalósítása érdekében egy civil mozgalom létrehozásáról. (http://heindlpeterblogja.blog.hu/2015/09/15/lepesrol_lepesre_hogyan_juthatunk_el_a_demokratikus_hatalomvaltasig ) Az ötödik, szegedi vándorgyűlésnek már kifejezetten a koncepció részleteinek tisztázása volt a fő témája idén február elején. (http://demosz.com/news.php) Pécsett nyilvános rendezvényen vitattuk meg a koncepciót Majtényi Lászlóval, Bokros Lajossal és Juhász Péterrel. (http://gerilla.reblog.hu/viselkedesi-politologia) A Demosz-vándorgyűlések egyik résztvevője, a KARD Egyesület (Katona Andrea és Magyar György nevével fémjelzett szervezet) nyilatkozatot tett közzé a „kettős választás” szellemében létrehozandó választási szövetség létrehozásának szükségességéről (http://kard1.hu/2016/02/19/nyilatkozat/) és az egyesület április elején Budapesten ezzel a témával tart kerekasztal beszélgetést.
A legutóbbi demoszos „műhelyvitákon”, a volt LMP-s parlamenti képviselő és ismert civil aktivista Vágó Gábor felvetése alapján a nyugati demokráciákban elterjedt civil választói mozgalom megszervezését határoztuk el. A mozgalom célja a pártok rászorítása a koncepció elfogadására, és ha a rászorításhoz szükséges, akkor rövid időn belül egy, a demokratikus részvételiség elve alapján álló, nyitott választási párt létrehozása mindössze egyetlen céllal: a kettős választás megvalósítása érdekében.
Kérlek tehát, hogy add föl, adjátok föl a pártotoknak a kettős választás koncepcióját elutasító, merev, és önző álláspontját! Ami - ez meggyőződésem - ráadásul rövid úton a szocialista párt ellehetetlenüléséhez vezet. Mi, civilek, nyitottak vagyunk a valódi partnerségen alapuló együttműködésre, sőt – láthatod – már nekivágtunk, hogy a civil mozgalom eszközeivel kényszerítsük ki azt. A mozgalom erőssége, hogy a céljai egyszerű és világos célok, a mozgalomban résztvevők pedig készek teljesen transzparensen, a konfliktusokat is felvállalva, a nyilvánosság erejében bízva, szívósan küzdeni. Megfúrhatatlanul.
Heindl Péter, Pécs
https://heindlpeterblogja.blog.hu/api/trackback/id/tr378459002